钦定古今图书集成/明伦汇编/家范典/第003卷 > 徐祯稷耻言 > 《论治家》
## 钦定古今图书集成/明伦汇编/家范典/第003卷 > 徐祯稷耻言 > 《论治家》

或曰：“《语》云‘国政易，家政难’，何也？”馀斋曰：“疏任法，亲任
化，远者易饰，近者难欺。”

《馀斋》曰：“为家者，毋以偷视子弟，毋以奸习僮仆。蔑礼
便私，所以视偷也；伤义为利，所以习奸也。子弟偷而
僮仆奸，虽有家其享诸？”

《馀斋》曰：“常以骨肉之合暌，征人家之隆废，不失者十
九矣。故有子孙，莫不教以睦。夫均一则不妒，有定分
则不争。习之以礼让，明之以大义，然后间言不入。呜
呼！坚石数仞，楔则裂诸；金堤百丈，蚁则决诸。骨肉之
衅，肇于微，成于积。慎之哉！”

馀斋曰：为家者严，非类倍于严寇盗。寇盗贼财，非类
贼人，财败可再营，人败难为也。故狎交邪客，子弟之
贼；三姑六婆，闺中之贼。于此不严，恶乎用其严？
馀斋曰：家之失亲也，繇妇人者十有五。故女子妻妾，
必令知大义，则能赞仁让，和骨肉。《诗》云：“之子于归，宜
其家人。利用柔德，调合一家，妇道之正也。”

或问：“居室之道奚尊馀斋？”曰：“其俭哉！俭以寡营，可以立身；俭以善施，可以济人。”

《馀斋》曰：“人治家业以贻后也。治家不治守家之人，贻
业不贻保业之道。智乎哉！”

《馀斋》曰：“居室而不俭者有五：奉先，一也；为逝者治棺
椁，二也；为子弟敦师友，三也；疾求医药，四也；恤亲旧
周急乏，五也。亦称其力焉而已矣。”

《馀斋》曰：故家遗风，在能存礼法，不在不失体势。
《馀斋》曰：“吾见仕宦而室不丰者，寡矣；吾见丰而不侈
者，寡矣。显不可常，而习侈难反，故世家之能保者寡
矣。”

《馀斋》曰：“有家者，莫患乎昧大体而听小言。夫衅启于
背语，而祸烈于传构。若结妇妾之口，锢仆婢之唇，宜
家将过半矣。”

《馀斋》曰：“以乖和竞让，征人世之德怨；以勤惰奢约，兆
人家之成败；以盈损慎肆，卜人事之吉凶；以仁刻厚
薄，推人福之悠促。譬如望丛求爵，循穴搜鼠，不获者
盖寡矣。”

《馀斋》曰：骨肉之伦，无忘亲厚而已矣。无忘也者，虽遇
横逆犹是也。弘而忍之之谓让，曲而联之之谓仁，潜
移而默成之之谓圣。较则怨，怨则离，虽曲不自我，等
之乎不祥。《语》曰：“夫妻交市，莫问谁益；兄弟交憎，莫问
谁直。”此之谓也。

《馀斋》曰：家有大不祥，嗜言利者当之。利风中于家庭，
贼气入矣；市道行于骨肉，残形成矣。或曰：“然则废治
生与？”曰：“君子之室，男女上下，勤生而分业；食服吉凶，
称家而尊俭。生可使足也，乌在其言利也！”

《馀斋》曰：“世家子弟，戒四恃，绝六恶。四恃者，财足以豪，
势足以逞，门第足以矜小，才足以先人。缘兹四恃，遂
生六恶：曰奢，曰淫、曰懒、曰傲、曰刚狠、曰浮薄。”

馀斋曰：先府君言：“持门户有子孙者，必谨于风气之
端。”夫伦彝名简，家之正气；诗《书》澹约，家之清气。保斯
二者，故世而才，易以成。彦士世而不才也，犹得谨素
存其家声。